**Lühiülevaade 2019. aasta valla eelarve täitmisest**

2019. aastaks oli vallal seatud 3 prioriteeti:

* **Vald on konkurentsivõimeline tööandja:** töötajate töötasu tõstmine ja koolituste võimaldamine
* **Hariduse kättesaadavuse tagamine:** haridusasutustele uute ja paremate võimaluste loomine.
* **Jätkusuutlik eelarvepositsioon:** aastavahetuseks kogunenud likviidset vara kasutatakse vaid tulevaste perioodide investeeringukulude ja laenu tagasimaksete katteks.

Tööjõukulud tõusid 2019. aastal võrreldes 2018. aastaga 13,4%. Sellele aitas kaasa riigipoolne kooli- ja lasteaiaõpetajate tööjõukulude toetuse suurenemine.

Algklassid alustasid septembris õppetööd uues kaasaegses koolimajas, Männi lasteaias alustasid kaks rühma energiasäästlikuks renoveeritud hooneosas

Seoses tulumaksu ja muude tulude oodatust suurema laekumisega ja kulude kokkuhoiuga suurenes likviidsete varade jääk 120 tuhande euro võrra, ulatudes aasta lõpuks 1,5 miljoni euroni.

Põhitegevuse tulud[[1]](#footnote-1)

**2019. aasta eelarves oli planeeritud tulude laekumiseks 11,2 miljonit eurot. Tegelikult laekus tulusid 11,7 miljonit eurot, mis on planeeritust 4,5% enam.**

* Eelarve tuludest 61,2% ehk 7,2 miljonit moodustas tulumaks (võrreldes eelarves kavandatuga kasv +4,9%)[[2]](#footnote-2). Tulumaksu parem laekumine tulenes peamiselt valla maksumaksjate arvu kasvust ning keskmise palga arvatust suuremast tõusust.
* Kaupade ja teenuste müügist laekus eelarvesse 5,7% ehk 0,7 miljonit eurot (-0,6%). Kavandatust vähem tulu laekus mitteeluruumi rentidest.
* Saadud toetused moodustasid eelarve tuludest 29,5%, ulatudes 3,5 miljoni euroni (+8,9%).
* Muud tulud (maamaks, keskkonnatasud jms) moodustasid eelarve tuludest 3,6% ehk 0,3 miljonit eurot (+13,2%). Planeeritust enam laekus kaevandamisõiguse tasu ja muid tulusid, sh puude raieõiguse tasu ja kindlustushüvitused.

Põhitegevuse kulud[[3]](#footnote-3)

**2019. aasta eelarves oli planeeritud põhitegevuse kuludeks 10,3 miljonit eurot. Tegelikult tehti kulutusi 10,3 miljoni euro ulatuses, eelarvet ületati 36 tuhat eurot (+0,4%).**

Põhitegevuse kulud jaotuvad kaheks: antavateks toetusteks ja muudeks tegevuskuludeks. Tegevuskulud omakorda jagunevad tööjõu- ja majandamiskuludeks.

* Põhitegevuse kuludest maksti 8,1% toetusteks ehk 0,8 miljonit eurot (võrreldes eelarves kavandatuga kulutati vähem -2,9%).
* Tööjõukulud moodustasid põhitegevuse kuludest 58,2% ehk 6 miljonit eurot (-0,6%).
* Majandamiskulud moodustasid kuludest 33,7% ehk 3,5 miljonit eurot.(+3,8%). Asutused said täiendavat tulu projektide kirjutamisega . Laekunud projektitoetusi ei olnud eelarves arvestatud ja selle summa võrra on lubatud ülekulu

Põhitegevuse kulud jaotuvad üheksa erineva tegevusvaldkonna vahel.

* **Haridus** moodustas põhitegevuse kuludest 66,6% ehk 6,9 miljonit eurot, millest kulus personalikuludeks 4,7 mln eurot ja majanduskuludeks 2 mln eurot;
* **Vaba aeg, kultuur ja religioon** moodustas10% ehk 1 mln eurot. Vaba aja tegevustest moodustasid 66% asutuste, sh spordikompleksi, noortekeskuste, raamatukogude, rahvamaja ja muuseumi, tegevuskulud;
* **Üldised valitsussektori teenused** moodustasid 6,1% ehk 0,6 mln eurot. Vallamaja hoone ja personali tööjõukuludeks kulus 0,7 miljonit eurot.
* **Majandus** moodustas 3,6% ehk 0,4 mln eurot, millest 43% ehk 0,2 miljonit eurot moodustab teede ja tänavate korrashoid;
* **Sotsiaalne kaitse** **ja tervishoid** moodustas 8,3% ehk 0,8 mln eurot, millest 43% kulus erinevate sotsiaaltoetust maksmiseks ja 36% sotsiaalteenuste eest tasumiseks.;
* **Elamu- ja kommunaalmajandus** moodustas 1,7% ehk 0,2 mln eurot;
* **Muud** (keskkonnakaitse ning avalik kord ja julgeolek) valdkonnad moodustasid 3,7% ehk 0,4 mln eurot.

Joonis 1. Põhitegevuse kulud majandusliku sisu alusel valdkonniti (2019. a täitmine võrreldes kinnitatud eelarvega; tuhat eurot)

Investeerimistegevus

**2019. aasta eelarves oli planeeritud investeeringuteks 5,5 miljonit eurot. Tegelikult teostati investeeringuid 4,2 mln euro ulatuses.**

Investeeringuid finantseeriti jooksva aasta eelarve tuludest 0,9 miljoni euro ulatuses, laenu võeti 1,7 miljonit eurot ja toetust saadi 1,6 mln eurot.

Gümnaasiumi juurde valmis uus algklasside hoone, renoveeriti Männi lasteaia vanim hooneosa, rekonstrueeriti valla tänavavalgustuse taristu, valmis sai esmatasandi tervisekeskuse hoone, renoveeriti teid ja tänavaid, sh suuremad Tööstuse tn II etapp, Side tn läbimurre ja Vilivere tee. Härjaoja tee renoveerimiseks valmis projekt, kuid ehitus toimub 2020. a. Aespa lasteaeda hakatakse projekteerima ja alustatakse ehtitust samuti 2020. a

Joonis 2. Investeeringud valdkondade ja finantseerimisallikate kaupa (tuhat eurot)

Finantsseis

* **omafinantseerimisvõime** ehk põhitegevuse tulude ja põhitegevuse kulude vahe oli 1,4 miljonit eurot, millest tasuti nii olemasolevaid laenumakseid *(jooksva aasta laenumaksete põhiosa 0,6 miljon eurot ehk 42,6% põhitegevuse tulemist)*, intressikulusid kui ka rahastati investeeringuid. Eesmärk on seda taset hoida ka järgnevatel aastatel, et säilitada investeerimisvõimekus.
* **netovõlakoormus** (kohustused miinus likviidsed varad) oli 2019. aasta lõpuks 43,4% põhitegevuse tuludest ehk 5,1 miljonit eurot. Arengukavas on kehtestatud valla ülempiiriks 60%.
* **likviidsete varade maht** oli 2019. aasta lõpu seisuga ,5 miljonit eurot ehk 3,3% põhitegevuse tuludest. Eesmärk on seda taset hoida, et tagada valla maksevõime.
1. maksutulud, tulud kaupade ja teenuste müügist, saadavad toetused, muud tegevustulud [↑](#footnote-ref-1)
2. sellist tähistust, võrdlemaks 2019. aasta eelarve täitmist kinnitatud eelarvega, kasutatakse dokumendis läbivalt [↑](#footnote-ref-2)
3. antavad toetused, muud tegevuskulud [↑](#footnote-ref-3)